MELLÉKLET

A csatlakozást megelőző időszakban meghozandó egyes határozatok és egyéb intézkedések elfogadására vonatkozó információs és konzultációs eljárás

I.

(1) Annak biztosítására, hogy a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság (a továbbiakban: csatlakozó államok) megkapják a megfelelő tájékoztatást bármely olyan javaslatról, közleményről, ajánlásról vagy kezdeményezésről, amely az Európai Unió intézményeinek vagy szerveinek határozatához vezethet, tájékoztatni kell a csatlakozó államokat azt követően, hogy azokat továbbították a Tanácshoz.

(2) Valamely csatlakozó állam indokolt kérésére, amelyben az Unió jövőbeli tagjaként világosan kifejti érdekeit és észrevételeit, konzultációt kell tartani.

(3) Az igazgatási határozatok általános szabályként nem adnak alapot konzultációkra.

(4) A konzultációkra egy, az Unió és a csatlakozó államok képviselőiből álló ideiglenes bizottságon belül kerül sor.

(5) Az Uniót az ideiglenes bizottságban az Állandó Képviselők Bizottságának tagjai vagy az általuk erre a célra kijelölt személyek képviselik. A Bizottság felkérést kap, hogy képviseltesse magát ebben a munkában.

(6) Az ideiglenes bizottság munkáját a konferencia e célból továbbra is fenntartott titkársága segíti.

(7) A konzultációkra rendszerint rögtön azt követően kerül sor, hogy a tanácsi határozatok elfogadására irányuló uniós szintű előkészítő munka során kidolgozásra kerülnek az ilyen konzultációk eredményes lebonyolítására alkalmas közös iránymutatások.

(8) Ha a konzultációkat követően még komoly nehézségek maradnak fenn, az ügyet a csatlakozó állam kérésére miniszteri szintre lehet emelni.

(9) A fenti rendelkezéseket megfelelően alkalmazni kell az Európai Beruházási Bank Kormányzótanácsának határozataira.

(10) A fenti bekezdésekben előírt eljárást minden olyan, a csatlakozó államok által hozandó határozatra is alkalmazni kell, amely hatással lehet az Unió jövőbeli tagjaként fennálló helyzetükből adódó kötelezettségvállalásokra.

II.

(1) Az I. részben előírt eljárást, a következő rendelkezésekre is figyelemmel, megfelelően alkalmazni kell az EUSz. 13. cikke szerinti tanácsi közös stratégiák, az EUSz. 14. cikke szerinti tanácsi együttes fellépések és az EUSz. 15. cikke szerinti tanácsi közös álláspontok tervezeteire is.

(2) Amikor a javaslat vagy közlemény az egyik tagállamtól származik, az elnökség feladata, hogy ezeket a tervezeteket a csatlakozó államok tudomására hozza.

(3) Ha valamely csatlakozó állam indokolt kifogást nem emel, a konzultációkra elektronikus üzenetek váltásának formájában is sor kerülhet.

(4) Amennyiben a konzultációk az ideiglenes bizottság keretében zajlanak, e bizottságnak az Unió részéről delegált tagjai adott esetben a Politikai és Biztonsági Bizottság tagjai lehetnek.

III.

(1) Az I. részben előírt eljárást, a következő rendelkezésekre is figyelemmel, megfelelően alkalmazni kell az EUSz. 34. cikke szerinti tanácsi közös álláspontok, kerethatározatok és határozatok tervezeteire, valamint a hivatkozott cikkben említett egyezmények megszövegezésére is.

(2) Amikor a javaslat vagy közlemény az egyik tagállamtól származik, az elnökség feladata, hogy ezeket a tervezeteket a csatlakozó államok tudomására hozza.

(3) Amennyiben a konzultációk az ideiglenes bizottság keretében zajlanak, e bizottságnak az Unió részéről delegált tagjai adott esetben az EUSz. 36. cikkében említett bizottság tagjai lehetnek.

IV.

A Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság megteszik a szükséges intézkedéseket annak biztosítására, hogy a csatlakozás feltételeiről és a szerződések kiigazításáról szóló okmány 3. cikkének (4) bekezdésében, 5. cikke (1) bekezdésének második mondatában, 5. cikkének (2) bekezdésében, 6. cikke (2) bekezdésének első mondatában és 6. cikkének (5) bekezdésében említett megállapodásokhoz vagy egyezményekhez való csatlakozásuk, a lehető legnagyobb mértékig és az abban az okmányban megállapított feltételekkel összhangban, időben egybeessen a csatlakozási szerződés hatálybalépésével.

Amennyiben a 3. cikk (4) bekezdésében, az 5. cikk (1) bekezdésének második mondatában és az 5. cikk (2) bekezdésében említett megállapodások vagy egyezmények csak tervezet formájában léteznek, aláírásukra még nem került sor, és a csatlakozást megelőző időszakban valószínűleg már nem is írhatók alá, a csatlakozó államokat meghívják, hogy - a csatlakozási szerződés aláírását követően és a megfelelő eljárásokkal összhangban - pozitív szellemben és a szerződések megkötését elősegítő módon vegyenek részt az említett tervezetek elkészítésében.

V.

A csatlakozás feltételeiről szóló okmány 6. cikkének (2) bekezdésében és 6. cikkének (6) bekezdésében említett, a társszerződő országokkal az átmenetre és a kiigazításokra vonatkozó jegyzőkönyvek tárgyalásával összefüggésben a csatlakozó államok képviselői megfigyelőként vesznek részt a munkában a jelenlegi tagállamok képviselői mellett.

Egyes, a Közösség által kötött és a csatlakozás időpontja után is hatályban maradó, nem preferenciális megállapodások, annak érdekében, hogy az Unió bővítését figyelembe vegyék, módosításra vagy kiigazításra szorulhatnak. Ezekről a módosításokról és kiigazításokról a Közösség a csatlakozó államok képviselőivel együttesen tárgyal az előző bekezdésben említett eljárásnak megfelelően.

VI.

Az intézmények kellő időben elkészítik a csatlakozás feltételeiről és a szerződések kiigazításairól szóló okmány 58. és 61. cikkében említett szövegeket.

--------------------------------------------------